06/07/2012 | Administración LocalMunicipal
Boqueixón
Aprobación definitiva da Ordenanza reguladora dos prezos polo transporte colectivo para o desprazamento e intercomunicación a través do transporte público

ANUNCIO Aprobación definitiva da ordenanza reguladora dos prezos polo transporte colectivo para o desprazamento e intercomunicación a través do transporte público. Non presentándose ningunha reclamación contra a ordenanza reguladora dos prezos polo transporte colectivo para o desprazamento e intercomunicación a través do transporte público, aprobada no Pleno ordinario de 9 de maio do 2012, queda definitivamente aprobada, polo que procede a súa publicación íntegra. ORDENANZA REGULADORA DOS PREZOS POLO TRANSPORTE COLECTIVO PARA O DESPRAZAMENTO E A INTERCOMUNICACIÓN A TRAVÉS DO TRANSPORTE PÚBLICO Artigo 1.–Obxecto.1. A presente normativa ten como obxecto a regulación do réxime de concesión das axudas ao transporte colectivo por parte do Concello de Boqueixón, coa intención de promover e facilitar no seu ámbito territorial a mobilidade, o desprazamento e a intercomunicación a través dos medios de transporte público. Artigo 2.–Ámbito de aplicación.1. As axudas ás que fai referencia esta ordenanza serán de aplicación en tódolos medios de transporte público incluídos no anexo técnico do II convenio de colaboración para o desenvolvemento conxunto do transporte metropolitano de Galicia na área de transporte metropolitano de Santiago de Compostela, que o Concello de Boqueixón ten asinado coa Consellería do Medio Ambiente, Territorio e Infraestruturas da Xunta de Galicia, e serán de aplicación exclusiva naquelas viaxes que teñan como orixe ou destino o Concello de Boqueixón. Artigo 3.–Títulos de viaxe.1. A estes efectos tan só será considerado válido como título de viaxe a tarxeta metropolitana de Galicia social (TMG social). 2. Os títulos de viaxe expediranse con carácter nominativo e serán de uso exclusivo do seu titular, que tan só poderá ser titular dunha única TMGS expedida por calquera dos concellos que integran a área de transporte metropolitano de Santiago, quen se responsabiliza da súa custodia e correcto uso, estando obrigado a comunicar ao concello a súa perda ou deterioro coa finalidade de proceder á súa anulación e substitución.3. A partir da entrada en vigor da presente ordenanza quedan expresamente anulados cal queira outros títulos, bonos ou tarxetas expedidos polo concello coa finalidade de subvencionar o transporte público aos particulares. Artigo 4.–Beneficiarios.1. Poderán ser beneficiarios, previa solicitude nos servizos correspondentes do concello: a) As persoas maiores de sesenta e cinco anos, sen actividade laboral, que acrediten esta empadroadas no Concello de Boqueixón no momento da súa solicitude ou que acredite o seu empadroamento en calquera dos concellos da área transporte metropolitano de Santiago, nos doce meses anteriores á solicitude da axuda e teñan uns ingresos persoais non superiores a 1,5 veces o valor do IPREM. b) As persoas en situación de desemprego que cumpran os seguintes requisitos: 1.–Atoparse inscrito como demandante de emprego, de xeito ininterrompido durante os doce meses anteriores á data da súa solicitude.2.–Ter realizado actividade laboral durante un tempo mínimo de doce meses nos derradeiros cinco anos.3.–Carecer de recursos propios.4.–Participar activamente en itinerarios de inserción laboral.5.–Estar empadroado no Concello de Boqueixón no momento de facer a solicitude e acreditar un empadroamento anterior a doce meses en calquera dos concellos da área de transporte metropolitano de Santiago. c) As persoas que acrediten unha discapacidade en grao igual ou superior ao 65%, acreditada a través de copia de certificación de minusvalía de EVO, que cumpran os seguintes requisitos: 1.–Ter un nivel de ingresos igual ou inferior a 1,5 veces do valor do IPREM.2.–Estar empadroado no Concello de Boqueixón no momento de facer a solicitude e acreditar un empadroamento anterior a doce meses en calquera dos concellos da área de transporte metropolitano de Santiago. d) Con carácter extraordinario, aquelas persoas residentes no Concello de Boqueixón, que a criterio dos Servizos Sociais do concello e atendendo a razóns de emerxencia social ou de precariedade persoal, puideran precisar destas axudas. Artigo 5.–Contía das axudas.1. A contía das axudas fixaranse tomando como referencia o prezo da viaxe sinxela correspondente a un Salto, aboado mediante tarxeta metropolitana de Galicia e explicado no anexo técnico do convenio citado no Artigo 2 da presente ordenanza, na actualidade 0,78 euros, e poderá ser variado, no seu caso, de acordo coas variacións que este prezo poida experimentar durante a vixencia da presente ordenanza.2. O Concello de Boqueixón subvencionará as viaxes efectuadas polas persoas maiores de 65 anos que cumpran as condicións explicadas no artigo 4, apartado a) da presente ordenanza, nun cincuenta por cento do seu importe, ata un máximo de vinte viaxes mensuais.3. O Concello de Boqueixón subvencionará as viaxes efectuadas polas persoas en situación de desemprego que cumpran os requisitos estipulados no artigo 4, apartado b) da presente ordenanza nun cincuenta por cento do seu importe, ata un máximo de vinte viaxes mensuais.4. O Concello de Boqueixón subvencionará as viaxes efectuadas polas persoas con discapacidade que cumpran os requisitos estipulados no artigo 4, apartado c) da presente ordenanza nun cincuenta por cento do seu importe, ata un máximo de vinte viaxes mensuais.5. No que se refire ás axudas ao transporte concedidas ao colectivo ao que fai referencia o artigo 4 no seu apartado d), a súa contía virá determinada pola proposta de concesión que os Servizos Sociais do concello estimen necesaria tanto no que se refire ao importe da subvención como ao número de viaxes mensuais subvencionables. Artigo 6.–Duración das axudas.1. Con carácter xeral, esta axudas terán vixencia en tanto se manteñan as condicións que determinaron a súa concesión e serán revisadas aso doce meses da súa concesións, estando obrigado o beneficiario a aportar en cada momento a documentación xustificativa que lle sexa requirida polos servizos municipais.2. Os beneficiarios están obrigados a comunicar de inmediato ao Concello de Boqueixón calquera variación na súa situación persoal que puidera supoñer o incumprimento das condicións que determinaron a súa concesión.3. Con carácter extraordinario, as axudas concedidas previo informe dos Servizos Sociais do concello terán a vixencia que estes determinen e interromperanse no momento en que previo informe, así o consideren Artigo 7.–Solicitudes e requisitos.1. As solicitudes para acollerse aos beneficios da TMG social deberán ser presentadas por Rexistro no concello, mediante a cumprimentación do impreso oficial que o concello habilitará para tal fin, coa excepción das axudas que vaian a ser concedidas ao amparo do disposto no apartado d) do artigo 4 desta ordenanza, que serán tratadas directamente polos Servizos Sociais do concello.2. O prazo de solicitude estará permanentemente aberto.3. Con carácter xeral, deberán ir acompañadas de copia do DNI do solicitante e, no caso de non levar empadroado no Concello de Boqueixón un tempo superior a doce meses, certificado de estar empadroado en calquera dos concellos da área de transporte metropolitano de Santiago nos meses inmediatamente anteriores ata xustificar un mínimo de 12 meses consecutivos en total.4. O solicitante deberá facilitar o número da súa tarxeta metropolitana de Galicia, que deberá adquirir ás súas expensas nos lugares habilitados para tal, para que por parte dos servizos municipais sexa convertida en TMG social, unha vez aceptada a súa solicitude.5. Con carácter específico, deberá ser aportada igualmente a seguinte documentación: a) As solicitudes formuladas por persoas maiores de 65 anos, ao amparo do disposto no apartado a) do artigo 4, deberán ir acompañadas de: – Certificado da Seguridade Social, indicando si a persoa solicitante é perceptora de pensión e, de ser así, facendo constar os seu importe. – Fotocopia da declaración do IRPF do último ano ou, de non ter obriga de facela, certificación da Axencia Tributaria que o acredite. b) As solicitudes formuladas por persoas en situación de desemprego ao amparo do disposto no apartado b) do artigo 4, deberán ir acompañadas de: – Informe de vida laboral – Certificación de estar inscrita como demandante de emprego do INEM, indicando o período temporal e si é beneficiario ou non de prestación ou subsidio, con indicación no seu caso, do seu importe. – Certificación da Seguridade Social indicando si é perceptora de pensión e, de ser así, facendo constar o seu importe. – Fotocopia da declaración do IRPF do último ano ou, de non ter obriga de facela, certificación da Axencia Tributaria que o acredite. – Certificación de estar participando activamente en itinerarios de inserción laboral. c) As solicitudes presentadas por persoas con discapacidade ás que fai referencia o apartado do artigo 14 da presente ordenanza, deberán ir acompañadas de: – Certificado expedido pola Seguridade Social indicando si é perceptora de pensión e, de ser así, indicación do seu importe. – Fotocopia da declaración do IRPF do último ano ou, de non ter obriga de facela, certificación da Axencia Tributaria que o acredite. – Fotocopia de certificación EVO de minusvalía. d) A concesión de axudas ao transporte derivadas do disposto no apartado d) do artigo 4 da presente ordenanza serán tramitadas directamente polos Servizos Sociais municipais, os cales requirirán a documentación xustificativa necesaria en cada momento para a elaboración dun informe documentado que xustifique a súa concesión ou denegación. Artigo 8.–Concesión das axudas.1. As solicitudes de TMG social presentadas de conformidade co disposto nos apartados a), b) e c) do artigo 4 desta ordenanza, debidamente xustificadas serán resoltas favorablemente e concedidas nun prazo máximo de tres días, salvo causa de forza maior que o impida.2. Si se producise algunha denegación, esta deberá ser comunicada por escrito ao interesado, explicando as causas que motivan a súa denegación, dentro do prazo máximo de sete días naturais a contar dende a data de cumprimentación da solicitude. Contra esta decisión, o interesado poderá formular escrito de alegacións dirixido ao señor Alcalde, no prazo de quince días naturais a contar dende a data de notificación da súa denegación, que deberá ser contestado no prazo de sete días naturais a contar dende a data de rexistro do escrito de alegacións.3. O aboamento das axudas canalizadas a través da TMG social faranse efectivas no momento de efectuar a recarga da tarxeta por parte do seu titular, ou actualizando a tarxeta nos ATM bancarios autorizados, a partir do mes seguinte ao da realización dos consumos, mediante compensación do cincuenta por cento do importe de ata un máximo de vinte viaxes realizados no mes anterior, e así sucesivamente. Estas compensacións serán acumulables por un período máximo de dous meses, entendéndose desistidas si neste prazo non se solicitaran.4. As axudas tramitadas polos Servizos Sociais do concello, previo informe de estes e a proposta do responsable da área, serán concedidas polo Alcalde, quen dará conta das concesións á corporación na primeira sesión plenaria posterior á súa concesión. Artigo 9.–Uso da tarxeta.1. A tarxeta é persoal e intransferible, responsabilizándose o seu titular do seu uso correcto.2. A Tarxeta deberá ser mostrada ao condutor do autobús e presentada nas máquinas canceladoras dos mesmos.3. O titular deberá identificarse mediante DNI, pasaporte, permiso de conducir ou documento análogo sempre que sexa requirido para elo polo condutor do autobús, inspectores da compañía de transportes ou persoal do concello debidamente acreditados.4. O titular da tarxeta está obrigado a mantela en bo estado e a comunicar ao concello a súa perda ou roubo que puidera significar a utilización por persoas non autorizadas para elo. O incumprimento deste deber podería determinar a exixencia de responsabilidades conforme ao réxime sancionador desta ordenanza.5. O mantemento da situación de beneficiario está condicionada a que o mesmo reúna en todo momento os requisitos esixidos.6. Transcorridos 12 meses dende a data de concesión, o concello poderá dar de baixa aquelas tarxetas cuxos titulares non houberan renovado a documentación acreditativa da permanencia das circunstancias que motivaron a súa concesión. Estes beneficios suspendidos por esta causa, serán repostos de inmediato a partir do momento en que se acredite o dereito efectivo aos mesmos. Artigo 10.–Infraccións.1. Terán a consideración de moi grave e en consecuencia merecentes de sanción as seguintes infraccións: a) A utilización da tarxeta por persoa distinta do seu titular, co seu consentimento e sen que medie comunicación ao concello de roubo ou extravío. b) A falsificación ou manipulación da documentación aportada no momento da súa solicitude ou renovación. c) O comportamento manifestamente inadecuado nos medios de transporte público, tales como comportamentos violentos, groseiros, sexistas, xenófobos, racistas ou cales queira outros denunciados polo persoal dos medios de transporte ou outros pasaxeiros diante do concello, que procederá á apertura das correspondentes dilixencias informativas. d) A negativa á presentación do DNI ou identificación persoal suficiente ao condutor do autobús, servizos de inspección da empresa ou persoal acreditado do concello, cando lle fose requirida. Artigo 11.–Réxime sancionador.1. As actuacións consideradas nesta ordenanza como moi graves, levarán consigo a perda do dereito á obtención da TMG social por un período de doce meses.2. A reiteración nestas condutas, suporá a perda definitiva do dereito. Disposición final. Única. –A presente ordenanza permanecerá en vigor ata a súa modificación ou derrogación expresa. Boqueixón, 29 de xuño do 2012. O alcalde Adolfo Gacio Vázquez